b'\n_START_ARTICLE_\nBitka pri mestu Vaslui\n_START_SECTION_\nOkoli\xc5\xa1\xc4\x8dine\n_START_PARAGRAPH_\n\xc5\xa0tefan Veliki in osmanski pa\xc5\xa1a Mehmed II. sta bila v sporu zaradi ju\xc5\xbene Besarabije (Bud\xc5\xbeaka), ki sta si jo oba lastila. Obmo\xc4\x8dje je v preteklosti pripadalo kne\xc5\xbeevini Vla\xc5\xa1ki. Med vladanjem moldavskega kneza Petra II./I. je pri\xc5\xa1lo pod moldavski vpliv in njegov naslednik, knez Roman I. ga je v poznem 14. stoletju priklju\xc4\x8dil Modaviji. Na obmo\xc4\x8dju sta bili za moldavsko trgovino zelo pomembni trdnjavi-pristani\xc5\xa1\xc4\x8di Kilija (v delti Donave) in Cetatea Alb\xc4\x83 (tur\xc5\xa1ko Akkerman v ustju Dnjestra, danes Belgorod Dnjestrovski), preko katerih je vodila trgovska pot iz Kafe v Lvov in na Poljsko. Knez Aleksander Dobri je leta 1420 uspe\xc5\xa1no odbil prvi tur\xc5\xa1ki napad na trdnjavi._NEWLINE_Mehmed III. je vse bolj pritiskal na \xc5\xa0tefana naj mu izro\xc4\x8di Kilijo in Cetatea Albo. \xc5\xa0tefan je odgovoril tako, da mu leta 1473 ni pla\xc4\x8dal davka, kar je Visoko porto spodbudilo k ukrepanju._NEWLINE_Knez Radu III. \xc4\x8cedni je leta 1473 s pomo\xc4\x8djo Porte vrgel z vla\xc5\xa1kega prestola kneza Basaraba Laioto; ta se je zatekel v Moldavijo. Decembra istega leta je Radu z juga vdrl v Moldavijo z vojsko 17.000 Turkov in 12.000 Vlahov ter ropal in po\xc5\xbeigal pokrajino vse do mesta B\xc3\xa2rlad (ali B\xc3\xaerlad) ob istoimenski reki. S \xc5\xa0tefanovo pomo\xc4\x8djo je Laiot\xc4\x83 marca 1474 spet zasedel vla\xc5\xa1ki prestol, a je bil po nekaj mesecih prisiljen, da se podredi Turkom, kar je pripeljalo do ponovnega \xc5\xa0tefanovega napada, ki pa ni bil uspe\xc5\xa1en. Cilj tur\xc5\xa1kega sultana Mehmeda II. je bil, da si po Vla\xc5\xa1ki podredi tudi kne\xc5\xbeevino Moldavijo in jo prisili v pla\xc4\x8devanje davka. \xc5\xa0tefan je to pri\xc4\x8dakoval, zato je ob transilvanski pomo\xc4\x8di vrgel Laioto s prestola in na vla\xc5\xa1ki prestol postavil Basaraba Mlaj\xc5\xa1ega; vendar se ta na prestolu ni mogel obdr\xc5\xbeati._NEWLINE_V pri\xc4\x8dakovanju tur\xc5\xa1kega napada se je \xc5\xa0tefan obrnil po pomo\xc4\x8d k poljskemu kralju Kazimirju IV. in ogrskemu kralju Matiji Korvinu, ki je po bitki pri Baiji (1467) tudi priznaval moldavsko suverenost. Iz svojega tabora v mestu Vaslui je poslal pismo tudi pape\xc5\xbeu Sikstu IV., v katerem ga je prosil, naj vzpodbudi evropske kneze k boju \xc2\xbbproti Osmanom in njihovi stra\xc5\xa1ni mo\xc4\x8di\xc2\xab; \xc2\xbbMoldavija je pripravljena, da se z vsem srcem in mo\xc4\x8dmi, ki jih ji je dal Bog, bojuje za kr\xc5\xa1\xc4\x8danstvo.\xc2\xab\xc2\xa0Pape\xc5\xbe je \xc5\xa0tefana sicer pohvalil, ukrenil pa ni ni\xc4\x8d, saj \xc5\xa0tefan ni bil katolik pa\xc4\x8d pa pravoslavec. Matija Korvin mu je poslal v pomo\xc4\x8d 5.000 mo\xc5\xbe in Kazimir 2.000 poljskih konjenikov, finan\xc4\x8dne pomo\xc4\x8di pa nih\xc4\x8de od njiju nobene.\n_START_SECTION_\nPriprave\n_START_PARAGRAPH_\n\xc5\xa0tefan je vedel za mo\xc4\x8d tur\xc5\xa1ke vojske, 120.000 pe\xc5\xa1cev (osmanskih Turkov, Tatarov in 17.000 Vlahov) in 30.000 konjenikov pod poveljstvom Had\xc3\xa2n Sulejman pa\xc5\xa1e. Sam je imel na razpolago okrog 40.000 slabo oboro\xc5\xbeenih moldavskih borcev (mnogi med njimi so bili kmetje brez voja\xc5\xa1kega znanja), 7.000 mo\xc5\xbe iz Ogrske (Seklov in Ogrov) in 2.000 poljskih konjenikov pod vodstvom Mihaela Buczakija. Da bi pri\xc5\xa1lo razmerje mo\xc4\x8di \xc4\x8dim manj do izraza, je skrbno izbral kraj, kjer je pri\xc4\x8dakal tur\xc5\xa1ko vojsko. To je bilo zamo\xc4\x8dvirjeno ozemlje pred mestom Vaslui, kjer se re\xc4\x8dici Racova in Vaslui (ali Vasluie\xc8\x9b) izlivata v reko B\xc3\xa2rlad. Polovalna dolina je bila obdana z vseh strani z gozdnatimi gri\xc4\x8di, ki niso dovoljevali, da bi se velika vojska razvila v bojno formacijo. Poleg tega bi morala sovra\xc5\xbena vojska na poti proti Vasluiju tam pre\xc4\x8diti reko B\xc3\xa2rlad, preko lesenega mostu, ki ni bil dovolj trden za te\xc5\xbeko topni\xc5\xa1tvo._NEWLINE_Tur\xc5\xa1ke \xc4\x8dete, ki so pri\xc5\xa1le iz Albanije, so dva tedna taborile v Vla\xc5\xa1ki, preden so se decembra 1474 odpravile na pohod proti Moldaviji. \xc5\xa0tefan je dal na predvideni poti vojske izseliti vse prebivalstvo, skupaj z \xc5\xbeivalmi, poskriti zaloge hrane in po\xc5\xbegati hi\xc5\xa1e. Vodnjake in stoje\xc4\x8de vode je dal zastrupiti. Sovra\xc5\xbena vojska je tako v zimskih razmerah, v pomanjkanju in brez dobrih mo\xc5\xbenosti za preno\xc4\x8devanje, hitela, da bi \xc4\x8dim prej pri\xc5\xa1la do moldavske prestolnice Suceave. Sulejman, prepri\xc4\x8dan v premo\xc4\x8d svoje vojske, ni veliko raziskoval ozemlja pred vojsko. Dobil pa je informacije, da so vasi na obmo\xc4\x8dju Vasluija nedotaknjene, in se je napotil tja.\n_START_SECTION_\nBitka\n_START_PARAGRAPH_\n10. januar je bil tema\xc4\x8den in mrzel dan, gosta megla je zjutraj omejevala vidljivost. \xc5\xa0tefan je pred mesto Vaslui postavil izku\xc5\xa1ene Sekle in moldavske profesionalne \xc4\x8dete, ki naj bi zaustavile sovra\xc5\xbenika. Glavnino svoje plemi\xc5\xa1ke vojske je skril v gozd na sosednjem gri\xc4\x8du._NEWLINE_Po poro\xc4\x8danju tur\xc5\xa1kega kronista Ibn-i Kemala je moldavska vojska zaustavila prednji del sovra\xc5\xbene vojske s streljanjem iz topov, bombard in s pu\xc5\xa1\xc4\x8dicami lokostrelcev. Zaradi gostih gozdov, ki so obkro\xc5\xbeali dolino, in zaradi mo\xc4\x8dvirnatega terena Turki niso mogli obkoliti moldavskih \xc4\x8det. Pri\xc5\xa1lo je do uni\xc4\x8dujo\xc4\x8dega boja, pri katerem so se Moldavci, ki so imeli bolj\xc5\xa1i polo\xc5\xbeaj, dobro dr\xc5\xbeali, dokler ni v boj posegla elitna jani\xc4\x8darska enota poveljnika Mihaloglu Ali bega. Tedaj je \xc5\xa0tefan poslal v boj svojo plemi\xc5\xa1ko vojsko, ki je iz gozda na gri\xc4\x8du napadla desni bok tur\xc5\xa1ke vojske. Isto\xc4\x8dasno so se v gozdu na drugi strani oglasili voja\xc5\xa1ki rogovi skritih hornistov, ki so ustvarili vtis, da Turkom preti glavni napad z leve. Turki so se zmedli in za\xc4\x8deli neorganizirano be\xc5\xbeati, a jim je \xc5\xa0tefanova vojska od zadaj zaprla pot. Sovra\xc5\xbenike, ki so se uspeli re\xc5\xa1iti z bojnega polja, so moldavski in poljski konjeniki zasledovali in pobijali \xc5\xa1e tri naslednje dni, vse do Donave v Dobrud\xc5\xbei._NEWLINE_Po bene\xc4\x8danskih in poljskih zapisih so Turki izgubili ve\xc4\x8d kot 40.000 mo\xc5\xbe. Umrli so \xc5\xa1tirje pa\xc5\xa1e in zajetih je bilo preko sto sovra\xc5\xbenih bojnih praporov.\n_START_SECTION_\nEpilog\n_START_PARAGRAPH_\nTur\xc5\xa1ki poraz je bil zabele\xc5\xbeen kot \xc2\xbbnajve\xc4\x8dji, kar jih je zadal kri\xc5\xbe islamu\xc2\xab. Mara Brankovi\xc4\x8d je izjavila, da je bil to eden najve\xc4\x8djih porazov dotlej domnevno nepremagljivega osmanskega cesarstva._NEWLINE_Po poro\xc4\x8danju poljskega kronista Jana D\xc5\x82ugosza \xc5\xa0tefan ni praznoval svoje zmage, ampak se je 40 dni postil ob kruhu in vodi; prepovedal je, da bi kdorkoli pripisoval zmago njemu, ampak je trdil, da je bila taka bo\xc5\xbeja volja. _NEWLINE_Po zmagi je \xc5\xa0tefan poslal poljskemu in ogrskemu vladarju in tudi pape\xc5\xbeu darila iz bogatega plena, isto\xc4\x8dasno pa jih je prosil za voja\xc5\xa1ko in finan\xc4\x8dno pomo\xc4\x8d. Dobil ni ni\xc4\x8desar. Pape\xc5\xbe Sikst IV. ga je le po\xc4\x8dastil z nazivom \xc2\xbbathleta Christi\xc2\xab\xc2\xa0in ga opisal z \xc2\xbbverus christiane fidei athleta\xc2\xab\xc2\xa0(resni\xc4\x8dni bojevnik kr\xc5\xa1\xc4\x8danske vere)._NEWLINE_V zahvalo za zmago je dal \xc5\xa0tefan leta 1488 zgraditi samostan Vorone\xc8\x9b.'